钦定古今图书集成/理学汇编/学行典/第134卷 > 易经 > 《随卦》
## 钦定古今图书集成/理学汇编/学行典/第134卷 > 易经 > 《随卦》

《随时》之义大矣哉！

〈程传〉君子之道，随时而动，从宜适变，不可为典要。非造道之深，知几能权者，不能与于此也。〈大全〉程子曰：“自‘画卦垂衣裳’”，至周文方遍，只为时也。若不是随时，即一圣人出，百事皆做了。后来者没事，又非圣人知虑所不及，只有时不可也。

《象》曰：泽中有雷，“随。”君子以向晦入宴息。

〈程传〉雷震于泽中，泽随，震而动，为随之象。君子观象以随时而动，随时之宜，万事皆然。取其最明且近者言之。“君子以向晦入宴息”，君子昼则自强不息，及向昏晦则入居于内，宴息以安其身，起居随时，适其宜也。《礼》：“君子昼不居内，夜不居外”，随时之道也。〈大全〉南轩张氏曰：随者非随时俛仰之谓，盖有是事则有是理，君子顺理而行，如向晦则入宴息，特举一事之著者言之耳。